Ontmoet die nuwe aanbieder van 'La't wiel' | Netwerk24
Deur AJ Opperman 14 Mei 2021 09:00
"Ek was seker vyf of ses toe ek al vir my ouers die name opgenoem het van voertuie wat in 'n ry geparkeer was. Hulle was so beïndruk dat ek daardie dag 'n roomys gekry het . . ."
Weza Matomane, nuwe aanbieder van 'La't wiel'. Foto: kykNET
Matomane (28) is in die ateljee terwyl Waldo de Waal en Hannes Visser nuwe motors uittoets.
Hy het onlangs die nuwe Toyota Fortuner bestuur.
"En die vooraf huiswerk help 'n mens om werklik agter te kom wat is intussen verbeter. Soms verander dinge nie drasties nie. My kennis is nie so groot soos dié van die twee gesoute aanbieders nie."
Matomane, wat in Vanderbijlpark grootgeword het, het as student besef hy wil 'n aanbieder word.
"Ek het begin deur chemiese ingenieurswese aan die Universiteit van Pretoria (UP) te studeer, maar toe besef ek wil as aanbieder werk. Dit was destyds 'n moeilike oorgang. Ek het iemand met 'n kamera gesien en gevra kom ons pak 'n projek saam aan. Dit is egter nooit uitgesaai nie. Ons het dit vir onsself gedoen. Ons het dit The Coolest Big Events genoem en met bekendes by geleenthede onderhoude gevoer."
Hy het eendag in 'n klas opgedaag en iemand vra hom toe waar hy vandaan kom, en hy sê: "FNB. How can we help you?"
"Toe hoor ek ek moet 'n stemkunstenaar word – ek het nie eens geweet wat dit is nie."
Maar sedertdien is hy gefassineer deur dié kunsvorm.
"Ek het byvoorbeeld op die ingewing iets op 'n bord in 'n groentewinkel gelees en my stemtoon het my ma en my tannie geskok. Hulle het gedink ek klink soos die radio . . . Ek was natuurlik die soort kind wat my ouers gereeld oor die foon ge-prank het.
"Al daardie goed was voorbereiding vir dit wat ek vandag doen. Ek was 'n seremoniemeester vir Sun International en later ander plekke."